**VAJE IN IGRE ZA POVEČEVANJE KONCENTRACIJE**

1. **KAČJI KRALJ**

***Potrebujete:***

* debelejšo vrv

Igro začnejo starši ali starejši otrok. Nekaj metrov dolgo debelejšo vrv primemo na enem koncu in jo s hitrimi gibi v levo in desno vlečemo po sobi, da se zadnji konec zvija kakor kača. Drugi poskušajo zadnji konec ujeti ali nanj stopiti. Kdor ga ujame, je kačji kralj (ali kraljica) in vodi vrvico naprej.

Če je vreme primerno, lahko igro izvajamo tudi zunaj – na dvorišču ali na travi.

1. **OPAZOVANJE PREDMETOV**

***Potrebujete:***

* različno število manjših predmetov
* krpo ali časopisni papir
* pisala, star zvezek ali liste papirja

Na mizo ali na tla položite 10 različnih manjših predmetov. Otrok naj 1 ali 2 minuti natančno opazuje predmete. Nato predmete pokrijemo s časopisom ali s krpo. Nato otrok na list papirja napiše, kateri predmeti so bili na mizi/na tleh. Manjši otrok lahko samo pove, katere predmete je videl.

Večji otrok nadaljuje nalogo tako, da iz zapisanih beden tvori povedi.

Naslednji korak je ta, da sestavi zgodbo, v kateri so ti predmeti.

Za vsakega otroka prilagodimo število predmetov in čas opazovanja.

1. **BOLHA LEZE**

***Potrebujete:***

* Kariraste liste papirja
* Barvice

Vsak udeleženec igre ima pred sabo karirast list papirja in barvice. Tisti, ki igro vodi, daje navodila. Najprej pove, kje se bo igra začela (na primer: v zgornjem levem kvadratku…).

Nato daje navodila: bolha gre za dva kvadratka navzdol z rdečo barvo, nadaljuje za tri kvadratke v desno z rumeno barvo, potem gre za en kvadratek navzgor z modro.

Tudi tisti, ki igro vodi, naj sam barva kvadratke, da lahko sproti določa bolhino pot.

Na koncu vsi udeleženci primerjajo, kako je lezla njihova bolha.

1. **DOTIK**

Otrok sledi navodilom, ki jih jasno in glasno podajate:

1. Hodi po prstih in se dotakni predmeta, ki je lesen.

2. Hodi po petah in se dotakni rdečega predmeta.

3. Skači in se dotakni predmeta, ki je večji od tebe.

4. Počepni in se dotakni predmeta, ki je pred tabo.

5. Skači po eni nogi in se dotakni predmeta, ki je manjši od tvoje glave.

Lahko si skupaj določate nove naloge in jih dodajate vaji. Vlogo vodje lahko zamenjate.

1. **ČRKE**

***Potrebujete:***

* list papirja , na katerem imate napisane spodnje črke (lahko jih napišete na računalnik, lahko jih otrok sam prepiše)
* zeleno, rdečo in modro barvico

Otroku sproti podajajte navodilo: Obkroži vse črke e z zeleno barvico! Obkroži vse črke a z rdečo barvico! Obkroži vse črke o z modro barvico!

a e o a a e o o a

e a e o a e o o e

o e a a a e o a a

o a a a o a a o e

e a a a a e o o o

a o e o o a e o a

e o a e o o a e o

a a e o a a a a e

1. **ISKANJE ŽIVALI**

V spodnji skupini črk poiščite imena živali. Preglejte vrste in poiščite živali. Zraven štejte, koliko živali ste našli. Odkriti morate 20 živali.

***Potrebujete:***

* spodnje besedilo
* pisalo

AUTISTHSLONDGSAAGZEBRALFZUMTIGERĆTRIBNSLŽIRAFAZRZUNEJVJDNOSOROGPEJGKSLMEDVEDTRAUTKGSBSANJNRSPTIČFGWAEZJFHWSRNAJRMVCDZAJECMTLZRSDBDFKUŽANJSPŠRNBJAMUCANJASPRIBAMIŠPENVJSANOROPICABNJAHNOUATJULENJVEJKANNRGSOVAFVWANVRTBFPAPAGAJNJASČOERGMROŽBNJEPŠFISRIBANDLEKTJGKRAVANSLEČDURKKITCNELGUSJUVOLKALOENVUEJDIFANTILOPANKLEOPDSDČMRLJČELBNEJDIGLISICAPSLEKINFMETULJNLSKEIPAŽABANJJKLLEJDGANOSANORKENGURUPOTUIRUJVKAČANJALSEJDRAČKANJBVADNONRKONJJKJLGDTHMNXUJELENGNUSAP

1. **ZGODBA S ŠTEVILKAMI**

Eden izmed udeležencev vaje bere zgodbo, ostali pozorno poslušajo in zapišejo po vrsti vse številke, ki so jih v zgodbi slišali. Na koncu še enkrat preberete zgodbo in preverite, ali so poslušalci dovolj natančno poslušali in zapisali vse številke.

***ZGODBA:***

V nedeljo zjutraj ob 7. uri je trikrat pozvonilo na naših vratih. Prišla je babica. Stara je 63 let. Pripotovala je z vlakom številka 6 iz Ljubljane. V Zidanem Mostu je prestopila na vlak številka 10. S seboj je prinesla 6 kovčkov in 2 vrečki. V vrečkah je imela 7 daril. Dve zame, tri za Matejo in dve za Sonjo. »Zakaj toliko daril?« sem jo vprašal. »Vsak dobi eno darilo za novo leto, eno za rojstni dan, Mateja pa še eno za odličen uspeh v 8. razredu,« je odgovorila babica. »Stokrat hvala za vsa darila, babica!«

1. **HITRO ISKANJE ČRK**

***Potrebujete:***

* barvice
* kos časopisa

Otroku naročite, da v določenem času ( 3 ali 5 minut)

* z modro barvico pobarva vse črke m
* z rdečo barvico pobarva vse črke n
1. **ORIENTACIJA NA SEBI**

Otrok vstane, zapre oči in sledi vašim navodilom. Navodila lahko odvzemate ali dodajate nova.

1. Z levo roko se dotakni levega kolena.

2. Dvigni desno nogo.

3. Poskoči na desni nogi.

4. Z obema rokama se primi za glavo.

5. Z levo nogo stopi pred desno nogo.

6. S kazalcem desne noge pokaži na levi gleženj.

7. Z obema rokama se objemi pod koleni.

8. Z levo dlanjo prekrij desno oko.

1. **GIBALNA ZGODBA**

Dogovorite se, kdo bo bral spodaj zapisano zgodbe. Vsi ostali zgodbo igrajte tisto, kar slišite.

Bine se je zbudil, pretegnil roke, zazehal in globoko vdihnil. Umil si je obraz, zobe in roke. Kasneje si je pripravil zajtrk. Na kruh si je namazal maslo in popil kakav. Po zajtrku je odšel ven. Ker je deževalo, je obul škornje in odprl dežnik. Z velikim veseljem je skakal po lužah. V gozdu je našel tudi nekaj gob in jih pobral. Tudi kostanj je nabiral. Ko je šel proti domu, ga je že pošteno zeblo. Doma se je slekel in si obul tople nogavice ter copate. Odločil se je, da bo iz kock sestavil visok stolp. Hitro se je naveličal in je raje odbijal žogo, kasneje jo je tudi kotalil. Po kosilu je gledal risanke in jedel kokice. Zaradi utrujenosti je hitro zaspal.

1. **HITRO VAS PREPOZNAM!**

Nekdo glasno in razločno bere spodnje besede. Vsi udeleženci počepnejo, ko slišijo besedo, ki poimenuje žival ali sadje. V naslednjih poskusih lahko spremenimo navodilo: lahko poskočimo, sedemo na tla, naredimo zajčji poskok…Lahko tudi zamenjamo bralca ali napišemo svoje besede.

BOROVNICA, UTA, MEDVED, PES, ČOP, KOŠ, NOJ, ZOB, HIŠA, STORŽ, METULJ, MESEC, VOLK, JABOLKO, TRAVA, MIŠ, TVOJ, HVALA, ŠOLA, ŠOJA, JOJ, HRUŠKA, VOZI, VID, KIT, KAMELEON, BOMBON, SLON, LUŽA, KUŽA, TAČKA, ROBOT, POT, KOZOROG, LEV, MUKA, VOLNA, KIVI, DLAKA, RIBA, RACA, RAB, JAGODA, VESELJE, VESLO, POLH, GOBA, COPAT, ČOLN, ČMRLJ, ČASOPIS, DEŽNIK, DEŽEVNIK, GUGALNICA, KLOP, ENA, FIGA, KLJUKA, NOSOROG, KLJUN, KRAVA, KOS, LIST, SESTRA, ŽABA, HRIB, JAMA, GAMS, LOPATA, ZAGATA, BANANA, KOŠARKA, LISICA, PTICA, JOGURT, BRESKEV, JATA, ŠKATLA, KOZA, FIGA, PTICA, MAMA, MAVRICA, SANJE, VRAT

1. **PET**

**Potrebujete:**

* list papirja
* pisalo

Otrok si pripravi list in pisalo ter zapisuje po navodilih, ki mu jih podajate. Navodila lahko prilagajate starosti in predznanju otroka. Lahko dodajate svoja.

1. Napiši pet besed, ki se začnejo na črko M.

2. Napiši pet besed, ki se končajo na črko O.

3. Napiši pet besed, ki vsebujejo črko E.

4. Napiši pet besed, ki poimenujejo družinske člane.

5. Napiši pet besed, ki imajo 4 črke.

6. Napiši pet besed, ki poimenujejo predmete v kopalnici.

7. Napiši pet besed, ki poimenujejo okrogle predmete.

8. Napiši pet besed, ki poimenujejo rastline.